Kjønnsnøytralt pronomen

Kjønnsnøytralt pronomen er en del av kjønnsnøytralt språk, og brukes når en person som omtales ikke er definert med kjønn eller når det ikke er ønskelig å definere det. Bruken av kjønnsbestemte og -nøytrale pronomen og andre ordklasser varierer mellom ulike språk.Feature 44A: Gender Distinctions in Independent Personal Pronouns (fyldig liste og kart over kjønnsbestemte og -nøytrale pronomen i verdens språk) I moderne norsk bruker noen hen som en nøytral variant av han og hun etter mønster fra svensk,Oppslagsordet «hen» i Det Norske Akademis ordbok mens finsk, samisk, muntlig kinesisk og flere andre språk ikke skiller på kjønn i det hele tatt i denne typen personlig pronomen. 

 På norsk 
For å referere til en person uavhengig av kjønnsidentitet, har man på norsk pronomene vedkommende, man, en, den eller hen. Man kan også bruke høflighetsformer som De, Dem og Dykk, men disse er nå i sjeldnere bruk (per august 2024). Det har også vært noe aksept for både han og hun alene som kjønnsnøytralt pronomen, eventuelt sammen som han eller hun eller han/hun.

Språkrådet vedtok i 2022 å ta inn hen i Bokmålsordboka og Nynorskordboka. Hen kommer fra det samme svenske ordet som er brukt siden 1966, som igjen kommer fra det finske hän. Det var tidligere inkludert i Riksmålsordlisten (og Det Norske Akademis ordbok). Selv om hen er tatt inn i Bokmålsordboka, Nynorskordboka og Riksmålsordlisten, er det et økende antall yngre ikke-binære som benytter de og dem istedenfor, tilsvarende det engelske they og them. Bruken av de og dem som kjønnsnøytrale pronomen for enkeltpersoner er blitt foreslått i alle fall siden 1990-årene.

Hen, som kommer fra svensk, var foreslått i 1970-årene. Andre foreslåtte alternativ er høn/hønnes og hæn, i tillegg til bruk av de og dem.

Et annet bruksområde for et kjønnsnøytralt pronomen er for å beskrive Gud: i de monoteistiske religionene brukes vanligvis det maskuline pronomenet «han» for å referere til Gud, men det er ikke gitt at dette er det mest dekkende.Atle Søvik: «Heller «hin» enn «haun»» i Morgenbladet, 9. juni 2006.

 På andre språk 

 Engelsk 
På engelsk er de kjønnsnøytrale ordene they, them og themself generelt godtatt for bruk som kjønnsnøytrale pronomen, og they ble kåret til årets ord i ordboken Merriam-Webster i 2019. Andre pronomen omfatter blant annet zie, sie, ey, ve, tey og e.

 Kinesisk 
I (standard) kinesisk talespråk har ordene for han og hun samme uttale, tā, og er således kjønnsnøytralt. I skriftlig kinesisk benyttes imidlertid forskjellig tegn for han og hun (han 他 og hun 她).

 Esperanto 
Esperanto har intet universalt akseptert kjønnsnøytralt pronomen, men det er flere foreslåtte. Zamenhof foreslo å bruke ĝi (den). Nok et forslag er nyordet ŝli, som på en måte skulle kombinere ŝi (hun) og li (han),.

 Fransk 
På fransk har det nøytralet pronomenet iel (en sammentrekning av il og elle, også skrevet ielle) og flertallsformen iels (eller ielles) vokst fram de siste årene, og i oktober 2021 ble ordet innlemnet i nettversjonen av ordbokverket Le Robert for første gang. Avgjørelsen ble møtt av massiv kritikk, inkludert fra den franske utdanningsministeren Jean-Michel Blanquer, som påsto at inkluderende skriving «ikke er fremtiden til det franske språket». Ordboken kom i ettertid med en uttalelse hvor de begrunnet tilføyningen med objektive, statistiske analyser som viser et økende omfang i bruken av ordet den siste tiden.

 Se også 
 Ikke-binær 
 Androgyn

 Fotnoter 

 Referanser 

 Litteratur 
 Benestad, Esben Esther Pirelli; Almås, Elsa Kjønn i bevegelse. En bok om han, hun og hin. Universitetsforlaget.
 Simonsen, Terje G.: Androgynt Pronomen, kronikk i Morgenbladet 26. mai 2006, s.20
 (2013): Norsk etymologisk ordbok: tematisk ordnet, 

 Eksterne lenker 
 Siri Hall Arnøy: «I fokus: Og kvinner er kvinner» i Klassekampen 25. mars 2002.

Kategori:Grammatikk
Kategori:Kjønnsnøytralt språk
Kategori:Tredje kjønn
Kategori:Ikke-binære
Kategori:Pronomen